16
Qambi 7 mokogetka Anutugö irimsesewölŋan asuhuyök.
1 Möpömöpösei jike (tempöl) uruŋeyök qet ketaŋi kun asuhuiga Suep garata 7 mieŋgöra keu kewö jim kutuiga möral, “Iŋini anda Anutugö irimsesewölŋan qambi 7 numbuŋe kota ahözawi, mieŋgö ölŋi mönö gölmenöŋ mokome.”
2 *Suep garata mutukŋan mosöta anda qambiŋaŋgö ölŋi mi gölmenöŋ mokoyök. Mokoiga uzi imbiloŋloŋambuk sihimbölöŋini tandökŋi sohosohoŋi mi qeqetal ambazip yeŋgö sileŋine asuhuget. Ambazip jemnembagö muŋgem supapŋi sileŋine memba imutŋaŋgö waikŋi memba möpöseigeri, mönö yeŋgö sileŋine asuhuget.
3 Yahötŋi yaŋön mosöta anda qambiŋaŋgö ölŋi mi köwetnöŋ mokoyök. Mokoiga köwetnöŋ meleŋda sep ahök. Mönö azi qeqeŋaŋgö sepŋi ewö ahök. Mewö aiga köwet uruŋe yuai pakpak malmalŋinambuk maljei, mi mönö lökŋanök kömum teköget.
4 *Suep garata karöbutŋan qambiŋaŋgö ölŋi mi o töwatŋi aka o jeŋi miaŋgöreŋ mokoiga meleŋda sep aka dop kölök. 5 Mewö aiga Suep garata o galöm kölakzawaŋön keu kewö jiiga möral, “O Anutu töröŋi, göŋön keu kewöta kewö jim tekönöŋga lömböt ki asuhuzawaŋgöra diŋdiŋi akzan. Mönö solanŋi mala kota maljan. 6 Yeŋön göhöreŋ ambazip sarakŋi aka kezapqetok ambazip eŋguba malgetka sepŋinan mokoyök. Göŋön i eŋgugeraŋgö likepŋi meleŋda sep eŋginöŋga negeri, mi mönö dopŋe alnöŋga qakŋine öŋgöyök. Miaŋgöra Anutu göŋön mönö diŋdiŋanök akzan.”
7 O galöm kölakzawaŋön mewö jiiga keu kun altanöhök kewö kaiga möral, “Keu mi ölŋa! O Kembu Anutu kukösum pakpakö Toŋi, göŋön mönö ambazip keuŋini kewöta diŋdiŋanök jim teköm eŋgimakzan.”
8 Suep garata 4:ŋan qambiŋaŋgö ölŋi mi wehön jeŋe mokoiga miaŋön wehön ösum waŋgiiga könöpŋi kötökŋi aka ambazip könöp ewö eŋgohoyök. 9 Wehön jeŋi könöpŋambuk miaŋön eŋgohoiga sileŋini dölatiyök. Anutunöŋ lömböt kanjamŋinambuk mieŋgö Toŋi aka ali qakŋine öŋgöyöhi, ambazipnöŋ mi möta miaŋgöra Anutugö qetŋi jim qesuahöm waŋgiba malget. Mewö malgetmö, Anutu möpöseiba qetbuŋaŋi mem sehimegöra mönö uruŋini qahö meleŋgetmö, toroqeba yaŋgiseŋ aka malget.
10 Suep garata 5:ŋan qambiŋaŋgö ölŋi mi jemnembagö jakömbuak dumnöŋ mokoyök. Miaŋgöreŋ mokoiga söŋaup ketaŋan jemnembagö ömetohoŋi (kingdom) mi dop köla pandaman meyök. Pandaman meiga ambazip irimŋini seholiiga nesilamŋini jitŋinan yöhötigetka tiŋgirök. 11 Ambazipnöŋ sihimbölö aka uzi nömböŋinaŋgö sihimbölöŋi ketaŋi möta miaŋgöra Suepkö Anutuŋi mi jim qesuahöm waŋgiba malget. Mewö malgetmö, ahakmemeŋini bölöŋi aka memba malgeri, mi qahö kewöta mosöta uruŋini qahö meleŋget.
12 *Suep garata 6:ŋan qambiŋaŋgö ölŋi mi o töwatŋi ketaŋi qetŋi Yufreitis miaŋgöreŋ mokoiga jöpköyök. Wehön kotkotŋeyök kiŋ kembuŋi kembuŋi kabingö möta jöjöröba malgeri, yeŋön o jöpköiga kunbuk qahö paŋpaŋgögetmö, kutuba kamegö könaŋi mönö asuhuyök. 13 Miaŋgöreŋök uba öme bölöŋi karöbut tandökŋini kaŋ ewö mi eŋgekiga sekak namŋi ilikŋambuk, jemnemba aka kezapqetok azi takapulakaŋi yeŋgö numbuŋineyök kota etket. 14 Ömewöröme mieŋön eta anda aŋgöletotŋi könaŋi könaŋi ahakze. Mewö aka gölmeŋi gölmeŋi pakpak liliköba kiŋ kembuŋini eŋgeka Anutu tuarenjoŋ akŋegöra uruŋini kuŋguba kewö jiget, “Mönö mindirim aŋguba Anutu kukösum pakpakö Toŋaŋgö nalö ketaŋe mohotŋe bim aubin.”
15 *Jisösnöŋ jiza, “Kezap alget! Nöŋön mönö yoŋgorö meme ewö ölöŋ kamam! Kunŋan uruguliguli malmawi, yaŋön mönö simbawoŋ akza. Sile aukŋe laŋ anda kaiga gamuŋi ekepuköra sile esuŋi galöm kölakzawaŋön mönö oyaeŋkoyaeŋ akŋa.”
16 *Öme welenqeqe yeŋön kiŋ kembuŋi kembuŋi mi kuŋguba eŋguaŋgita gölme köröŋi qetŋi Hibru keunöŋ Armagedon jizei, miaŋgöreŋ qezaköba al eŋgigetka eŋgehal. Mewö.
17 Suep garata 7:ŋan qambiŋaŋgö ölŋi mi könakemba mokoyök. Mokoiga möpömöpösei jike (tempöl) uruŋaŋgö jakömbuak dumŋeyök qet ketaŋi kun asuhuba keu kewö kaiga jiyök, “Mi lök mokogetka asuhum teköza.” 18 *Mewö jiiga miaŋgöreŋök wölbilik aiga wölpöndaŋ giliga giŋgururuŋ qeta ahöiga kenöŋ jitŋi buburatiŋi kun meyök. Iw (Ewa) Adam yetkö nalönöhök könahiba gölmenöŋ mala korini, nalö miaŋgöreŋ kenöŋ mewöŋi kun qahö gilgilŋa. Miaŋgö dop tandökŋi sohosohoŋi giliga bölöŋi kötökŋi ahök.
19 *Mewö asuhuiga siti ketaŋi Babilon miaŋön jula bahöŋi karöbut aket aiga kantriŋi kantriŋi pakpak mieŋgö sitiŋini mi mewöŋanök ayuhuba meleŋni geget. Anutunöŋ siti qetbuŋaŋambuk Babilon mieŋgö bölöŋamŋini qahö ölum qeiga likepŋamŋini meleŋ eŋgiyök. Anutunöŋ urukönöp aka irimsesewölŋan qambi kokolak qeba taröhi, mi mönö mokom eŋgiiga qakŋine öŋgöiga wain o ewö neget. 20 Köwetnöŋ gölme jölanŋi pakpak ahögeri, mi mönö kök ala sömuniget aiga kunduŋi kunduŋi kingeri, mi mönö mewöŋanök ayapköba qahöwaket.
21 *Mewö asuhuiga ais kötŋi ketaŋi lömbötŋini 45 kilogram mieŋön suepnöhök ambazip qakŋine erök. Lömböt kanjamŋambuk mi tandökŋi sohosohoŋi ahök. Kie kötŋi tandökŋi mewö miaŋön eta eŋguiga ambazipnöŋ miaŋgöra Anutu jim qesuahöm waŋgiget. Mewö.
* 16:2 Eks 9.10 * 16:4 Eks 7.17-21; Sum 78.44; Eks 10.21 * 16:12 Ais 11.15 * 16:15 Mat 24.43-44; Luk 12.39-40; Ind 3.3 * 16:16 2 Kiŋ 23.29; Zek 12.11 * 16:18 Ind 8.5; 11.13, 19 * 16:19 Ais 51.17; Ind 6.14 * 16:21 Eks 9.23; Ind 11.19